מעשה בחמישה בלונים

מעשה בחמישה בלונים הוא ספר ילדים מאת מרים רוֹת שיצא לאור בשנת 1974, מלווה באיוריה של אוֹרה אַיָּל. הספר זכה לפופולריות רבה והפך לקלאסיקה בספרות הילדים הישראלית. הוא זכה בפרס "אות החיוך" של יוניצ"ף. הספר עוסק בחמישה ילדים המקבלים כל אחד בלון מאמא של רותי – בלון כחול לרותי, צהוב לרון, סגול לסיגלית, ירוק לאורי ואדום לאלון. במהלך הסיפור מתפוצצים ארבעה מהבלונים, כל אחד מסיבה אחרת: הבלון של אורי נדקר בקוציו של שיח-ורדים בזמן שאורי שיחק בו כמו בכדור. הבלון של רון התפוצץ מפני שנופח יותר מדי, לאחר שרון ביקש מאביו שינפח אותו עד שיהיה "גדול כמו השמש". הבלון של סיגלית התפוצץ כשנשרט בציפורניה של חתולתה מיצי. הבלון של רותי התפוצץ כי מחצה אותו בחיבוק מתוך רצון להגן עליו. בכל פעם שאחד הבלונים התפוצץ, הילדים נוחמו. לאורי הובטח בלון אחר ולשאר הילדים ניתן ההסבר "זה סופו של כל בלון". את הבלון האחרון, של אלון, סחפה הרוח מעבר לטווח הישגם של הילדים. הם צפו בו מתרחק ונפרדו ממנו: "שלום, שלום, בלון אדום". בריאיון שנערך עימה בערוב ימיה אמרה רות: "הבלונים הם החלומות והחלומות מתנפצים. רק אחד נשאר: הבלון האדום. ואני לא יודעת איפה הוא. הרוח נשאה אותו, תרתי משמע, והוא ממשיך לרחף. לאן שהרוח תישא אותי, לשם אגיע." — מירי ברוך, סודות של סופרים, הוצאת קוראים, 2000‏ בשנת 1992, עובד הספר לסרט ילדים שיצא על גבי קלטות בסדרת "סרטים מהספרים" של קלסיקלטת ואחר כך על DVD ב-2003, שהופק על ידי רחל שיין ארגמן והשתתפו בו ירון לונדון ונורית גלרון שמכר מאות אלפי עותקים וזכה להצלחה רבה. מלבד סיפור הסיפורים "מעשה בחמישה בלונים", "הבית של יעל" ו"תירס חם" בליווי משחק, כללה הקלטת גם ארבעה שירים. שניים מהם מיוחסים לסיפור אשר מהווה את שם כותרת הסרט ("מעשה בחמישה בלונים") והשניים האחרים מיוחסים כל אחד לסיפורים האחרים. בשנת 1996 עלתה בישראל הצגת הילדים "מעשה בחמישה בלונים" בה שיחקו שרון צור, וקרן שמש. בשנת 2001 עיבוד נוסף לספר עלה על בימות הארץ, בו שיחקו מיכל אמדורסקי, דודי בן-אדרת ועוד רבים. ההצגה הופקה על ידי התיאטרון של עזריאל אשרוב. ב-2018 עלה עיבוד נוסף על במות הארץ, שכתבו וביימו יובל שם טוב ("יובל המבולבל") ושיראל אשרוב, בכיכובו של שם טוב. בשנת 2020 עובד הספר לפרסומת לאינטרנט של חברת הכבלים "הוט" בהשתתפות גל גדות. בשנת 2023 הקריא ראש ממשלת ישראל בנימין נתניהו במליאת הכנסת גרסה פרודית סאטירית בה השווה את 5 ראשי האופוזיציה ל-5 הילדים שבסיפור המקורי. מירי ברוך, "פירורים של עצב בעוגת החיים", הד הגן, 65, 1 (2000), 26–31. ("עיון פואטי בשלושה מספריה של מרים רות: "מעשה בחמישה בלונים", "תירס חם" ו"הבית של יעל") גאולה אלמוג, ‏על בלונים ועל ז'אנרים מרכזיים בסיפורת לגיל הרך, ספרות ילדים ונוער כרך כ"ח חוברת ד', גיליון 112, יוני 2002, עמ' 1–8 שמעונה פוגל, מעשה בחמישה בלונים – החלום ושברו; משאלות ופנטזיות והסיבות להתנפצותן, באתר האישי של שמעונה פוגל נעמי גוברין, אבדות ומציאות: קריאה בין השורות ב"מעשה בחמישה בלונים", באתר nrg‏, 16 בנובמבר 2012 תמר רותם, 40 שנה אחרי | מה קרה לבלון האדום מ"מעשה בחמישה בלונים"?, באתר הארץ, 9 בנובמבר 2014 אסתי הלפרין-מימון, על פרידות ובלונים. האבדן בספרות הילדים הישראלית ב-‘מעשה בחמישה בלונים’ ו-‘בלונה’, באתר יקוםתרבות, 29 יוני 2020 Tale of Five Balloons באתר המכון לתרגום ספרות עברית. עדנה קרמר, "שלום, שלום בלון אדום", "הדף הירוק", עמ' 21, 25 במרץ 2010 הסבר על ה"דודל" (שרבוט גוגל) שפרסמה גוגל לציון יום הולדתה של מרים רות, באתר מנוע החיפוש "גוגל" (באנגלית) מתן וסרמן, ‏ביזאר בכנסת: נתניהו הקריא פארודיה ל"מעשה בחמישה בלונים", לפיד לעג בחזרה, באתר מעריב אונליין, 26 ביוני 2023 נתניהו מציג: מעשה בחמישה בלונים - גרסת 2023, באתר ערוץ 7, 26 ביוני 2023